Anders K. Jakobsen pandede 1-0 og tre meget tiltrængte point hjem for OB i hjemmekampen mod Brøndby søndag eftermiddag.

Trængte OB stillede op uden anfører Kenneth Emil Petersen i dagens hjemmekamp mod Brøndby, der var på jagt efter sin fjerde ligasejr i rap og den syvende uden nederlag.

OB startede overraskende bedst og havde tre gode muligheder i indledningen, hvor Jeppe Tverkov headede over, og Joan Edmundsson sparkede over.

Brøndby tiltvang sig herefter overtaget i en underholdende og afvekslende første halvleg, men hverken Hany Mukhtar eller Teemu Pukki havde held med deres forsøg mod Sten Grytebusts bur.

Det var frem og tilbage i Odense, hvor begge mandskaber skabte pænt med chancer. Anders K. Jacobsen bød ind for værterne, men skød forbi, mens Grytebust klarede Kamil Wilczeks nærgående afslutning.

Brøndby havde det spillemæssige overtag frem mod pausen, men efter 42 minutter kom OB i stedet foran, da Rasmus Jönssons skarpe indlæg blev mødt af Anders K. Jacobsens pande, hvorfra den strøg ind bag Frederik Rønnow.

Brøndby sluttede det første 45 minutter af med endnu en lige-ved-og-næsten chance, og en forgæves straffesparksappel.

Efter en stille indledning på anden halvleg blev Andrew Hjulsager sat op af Mukhtar på kanten af feltet, men U21-landsholdsspilleren flade spark blev klaret af Grytebust i fuld længde.

Brøndby trykkede værterne langt tilbage på banen i slutfasen, og det gav plads til spredte kontraer, men også til et Benedict Röcker-hovedstød på stolpen efter et hjørnespark ti minutter før tid.

OB forspildte sine muligheder for at øge, og Brøndbys tryk i slutfasen gav heller ikke pote trods et par kæmpe muligheder, hvor der ingen afslutninger kom på. Derfor sluttede det 1-0 i Odense.

OB har efter sejren nu 14 point og rykker forbi Viborg i tabellen, hvor de nu er nummer 12. Brøndby holder kun Randers FC bag sig på en bedre målscore. FCM kan ligeledes komme på omgangshøjde.

OB's sæsonkortsalg er i fuld gang. Du sikrer dig dit kort her.